U-I-145/08
Natisni
Opravilna št.:
U-I-145/08
Datum odločitve:
3. 7. 2008
ECLI:
ECLI:SI:USRS:2008:U.I.145.08
Akt:
Sklep Vlade Republike Slovenije o ustanovitvi Javnega zavoda "Študijski center za narodno spravo" (Uradni list RS, št. 42/08), 5. čl., 12. al. 6. čl. ter 28. in 33. čl.
Izrek:
Pobuda za začetek postopka za oceno ustavnosti in zakonitosti 5. člena, dvanajste alineje 6. člena ter 28. in 33. člena Sklepa Vlade Republike Slovenije o ustanovitvi Javnega zavoda "Študijski center za narodno spravo" (Uradni list RS, št. 42/08) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana ureditev neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Komisija Vlade Republike Slovenije za izvajanje Zakona o popravi krivic, Ljubljana
Datum vloge:
21. 5. 2008
Vrsta odločitve:
sklep
Vrsta rešitve:
zavrženje
Dokument:
US28220
Dokument v PDF obliki:
U-I-145-08.pdf
82 KB
Prenesite datoteko
U-I-145/08-5
3. 7. 2008
SKLEP
Ustavno sodišče je v postopku za preizkus pobude Komisije Vlade Republike Slovenije za izvajanje Zakona o popravi krivic, ki jo zastopa predsednik Janez Lukač, na seji 3. julija 2008
sklenilo:
Pobuda za začetek postopka za oceno ustavnosti in zakonitosti 5. člena, dvanajste alineje 6. člena ter 28. in 33. člena Sklepa Vlade Republike Slovenije o ustanovitvi Javnega zavoda "Študijski center za narodno spravo" (Uradni list RS, št. 42/08) se zavrže.
Obrazložitev
1. Komisija Vlade Republike Slovenije za izvajanje Zakona o popravi krivic (v nadaljevanju Komisija) je vložila pobudo za začetek postopka za oceno zakonitosti v izreku navedenega Sklepa Vlade. Meni, da je z njim Vlada v nasprotju z Zakonom o popravi krivic (Uradni list RS, št. 70/05 – ur. p. b. – ZPKri) odvzela del pristojnosti Komisiji in jih s podzakonskim aktom prenesla na Javni zavod "Študijski center za narodno spravo". Svoj pravni interes utemeljuje z obširnim, na volonterski podlagi temelječim delom Komisije. Predlaga začasno zadržanje izvrševanja izpodbijanega Sklepa Vlade in prednostno obravnavo.
2. Po prvem odstavku 24. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) mora tisti, ki vloži pobudo za začetek postopka, izkazati svoj pravni interes. Ta je podan, če predpis, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj (drugi odstavek 24. člena ZUstS).
3. Pobudnik je Komisija, ki ima položaj upravnega organa (9. člen ZPKri). Upravni organi so ustanovljeni z zakonom za izvrševanje upravne funkcije države.[1] Glede na to so nosilci pristojnosti za posamezne upravne naloge in ne nosilci pravic in pravnih interesov, s katerimi bi lahko prosto razpolagali. Vsebino pojma "pravni interes" je namreč treba razlagati upoštevaje prvi in drugi odstavek 24. člena ZUstS. Glede na to ne zadošča, da gre za katerikoli pobudnikov položaj, ki je pravno urejen. Posamezen organ oblastnih nalog ne izvršuje v lastnem interesu, ker bi bilo to v nasprotju z logiko oblastnega odločanja v demokratični družbi.[2] Stališče, da državnim organom ni mogoče priznati pravnega interesa za izpodbijanje zakonskih določb, ki urejajo njihov lastni položaj oziroma pristojnosti, izhaja tudi iz odločitev Ustavnega sodišča (glej npr. sklep Ustavnega sodišča št. U-I-206/01 z dne 22. 11. 2001 in OdlUS X, 197). Zato Komisija ne izkazuje pravnega interesa za začetek postopka za oceno ustavnosti oziroma zakonitosti izpodbijanega akta.
4. Glede na to je Ustavno sodišče pobudo zavrglo, ne da bi se pri tem spuščalo v vprašanje, ali je izpodbijani Sklep Vlade po vsebini sploh predpis.
5. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnici in sodniki mag. Marta Klampfer, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik
Opombi:
[1] Glej podrobneje: Čebulj, Strmecki, Upravno pravo, Univerza v Ljubljani, Fakulteta za upravo, Ljubljana 2006, str. 11, 12, 23, in 24.
[2] Glej F. Testen v L. Šturm (ur.), Komentar Ustave Republike Slovenije, Fakulteta za podiplomske državne in evropske študije, Ljubljana 2002, str. 1145 in 1146.